**Эссе**

**Ұстаз - ұлы тұлға**

 Ұстаз – ұлы тұлға. Ұстаз - ұлағатты ұлы есім. Шәкірттерін білім нәрімен сусындатып, тәлім-тәрбие беру, жақсы қасиеттерді бойына дарытып, адамгершілік рухта бағыт-бағдар беруде ұстаздың еңбегі зор. Сондықтан да ұстаз әрдайым қасиетті тұлға ретінде ерекшеленеді. Дүниедегі мамандық атаулының төресі – ұстаздық. **Мағжан Жұмабаевтың "Алты Алаштың басы қосылса төрдегі орын мұғалімдікі"**деген сөзі ұстаз беделінің қаншалықты жоғары екендігін айқындайды.

 «Ұстаз жаратылысынан өзіне айтылғанның бәрін жете түсінген, көрген, естіген және аңғарған нәрселердің бәрін жадында жақсы сақтайтын, ешнәрсені ұмытпайтын, алғыр да аңғарымпаз ақыл иесі. Мейлінше  шешен, өнер–білімге құштар, аса қанағатшыл, жаны асқақ және ар–намысын ардақтайтын, жақындарына да, жат адамдарына да әділ, жұрттың бәріне жақысылық пен ізгілік көрсетіп, қорқыныш пен жасқану дегенді білмейтін батыл, ержүрек болуы керек» деп  Әл–Фараби данамыз дәл анықтама берген. Осы ұстанымды мен жадымда әркез ұстаймын.

Мен мұғалім болуды бала кезімнен армандаушы едім. Мектепте оқып жүрген кезден-ақ өзімнен кейінгі сіңлілерімді отырғызып қойып, мұғалім кейпіне еніп, сабақ оқытушы едім. Қазіргі таңда сол арманым орындалып кішкентай бүлдіршіндерге сабақ берудемін. Менің таңдаған мамандығымның қызығы да шыжығы да мол. Әріп танымай келген әр баланың жан дүниесіне үңіле отырып, олардың сауатын ашып, өмірге бейімдеу – ол менің парызым. Оқушыларым қуанса қуанып, жұбанса жұбанып, өз баламдай боп кеткен балаларымды төрт жыл оқытып, 5- сыныпқа қимай қоштасамын. Бауыр басып, екінші анасындай болып кеткен мұғалімін олар да қимақ емес. Оқушымның жеткен әрбір жетістігі менің жетістігім деп білемін. Қазіргі заман талабына сай оқу да, оқушы да өзгеріп жатыр. Соған қарамастан, мен өзім білетін, өзім қолданып жүрген педагогикалық, пәндік дайындығымды жаңартылған білім мазмұнына сай өзгертуім қажет, іскерлік дағдымды тереңдетіп, көзқарасымды өзгертіп, түбегейлі дамып отыруым қажет екенін түсінемін.

Ұстаздардың бар бақыты өзі тәрбиелеп,өзі білім беріп отырған оқушыларында екені рас.

Кез-келген шәкірттің бойында адам сүйсінетін қасиет болады.Оны байқау үшін жіті бақылау мен асқан сезімталдық қажет.Өзгенің бақытын аялаумен,өз уақытын аямаумен ғұмырын өткізетін ұстаздар қауымына бүгінгі таңда жүктелер міндет аса салмақты. «Ұстаздық еткен жалықпас үйретуден балаға» деп Абай атамыз айтып кеткендей, ұстаздық жолда жалығуға хақым жоқ деп есептеймін. Олай болса, болашақ білімді жастарды білім нәрімен сусындатып, саналы тәрбиеге баулып, адамгершілігі мол тұлға қалыптастырамын.

Ұстаз болу – жүректің батырлығы,

Ұстаз болу – сезімнің ақындығы,

Ұстаз болу – мінездің күн шуағы,

Азбайтұғын адамның алтындығы.